Predkladacia správa

	Materiál sa predkladá na základe analýzy vývoja bezpečnostnej situácie v Iraku s dôrazom na priestor pôsobenia slovenskej ženijnej jednotky v operácii Iracká sloboda. Predmetný materiál bol spracovaný v spolupráci Ministerstva obrany Slovenskej republiky a Ministerstva zahraničných vecí Slovenskej republiky.

	Ukončenie vojenskej operácie mnohonárodnej koalície v Iraku v máji 2003 znamenalo vojenskú porážku a pád režimu Saddáma Husajna. Naďalej však pretrváva potreba výraznej vojenskej prítomnosti v Iraku na zachovanie stabilného bezpečnostného prostredia, ktoré je podmienkou úspešnosti procesu rekonštrukcie krajiny do času, pokiaľ nová iracká administratíva nebude schopná prevziať samostatnú a účinnú kontrolu nad územím Iraku. Túto skutočnosť potvrdzujú aj rezolúcie Bezpečnostnej rady OSN č. 1483 a 1511, ktoré priamo vyzývajú členské krajiny OSN prispieť nielen humanitárnou pomocou, ale aj do mnohonárodných síl pôsobiacich v Iraku. 

Na základe unesenia Národnej rady Slovenskej republiky č. 332 z 19. júna 2003 sa Slovenská republika priamo zúčastňuje operácie Iracká sloboda formou vyslania ženijnej jednotky ozbrojených síl Slovenskej republiky v počte do 85 osôb. Hlavnou úlohou ženijnej jednotky ozbrojených síl Slovenskej republiky je odmínovanie  plôch a cestných komunikácií. Pôsobenie našej ženijnej jednotky je vysoko hodnotené hlavnými koaličnými silami a tiež veliacou krajinou mnohonárodnej divízie, Poľskom. Do 11. decembra 2003 príslušníci slovenskej ženijnej jednotky zničili 170 kusov protitankových mín M 62M a 110 kusov protilietadlových nábojov kalibru 59 mm.

Z hodnotenia celkovej bezpečnostnej situácie v Iraku, ako aj z konkrétnych poznatkov z priestoru pôsobenia ženijnej jednotky ozbrojených síl Slovenskej republiky vyplýva, že narastá počet organizovaných teroristických útokov proti koaličným silám. Prehlbuje sa  koordinácia útokov a nebezpečnosť prepadov s použitím nielen klasických zbraní, ale aj nástražných výbušných systémov a improvizovanej munície. Napriek humanitárnemu charakteru pôsobenia našej vyslanej ženijnej jednotky vzhľadom na počet a nebezpečnosť týchto útokov vzrástla aj pravdepodobnosť ohrozenia príslušníkov ženijnej jednotky ozbrojených síl Slovenskej republiky, hlavne počas presunov a plnenia odborných úloh. Je preto v záujme Slovenskej republiky postarať sa o zaručenie bezpečnosti a zvýšenie stupňa osobnej ochrany príslušníkov našej ženijnej jednotky v tejto operácii, ktorá je mimo tábor jednotky zabezpečovaný jednotkami iných krajín koalície. 

Z uvedených dôvodov vyplýva potreba posilnenia našej súčasnej ženijnej jednotky o čatu prieskumu, obrany a ochrany v počte 20 osôb a obsadenie ďalších 5 dôstojníckych miest vo veliteľstvách operácie na základe predpokladaných budúcich  požiadaviek velenia operácie. 

Maximálny počet početného stavu slovenského kontingentu v Iraku sa tak zvýši z 85 na 110 osôb.

Vzhľadom na skutočnosť, že materiál je spracovaný v časovej tiesni ako bezprostredná reakcia na stále sa zhoršujúcu bezpečnostnú situáciu v Iraku, je potrebné rozhodnúť o vyslaní dodatočných ochranných síl v záujme efektívnej ochrany životov našich vojakov čo najskôr. Termín zvýšenia počtu príslušníkov ozbrojených síl Slovenskej republiky do Iraku je z pohľadu logistiky a efektívnosti vhodné realizovať v rámci pravidelnej rotácie vyslanej jednotky v dňoch 27. 1. - 3. 2. 2004. 

Tento materiál nebol predložený na medzirezortné pripomienkové konanie z dôvodu nelegislatívnej a nekoncepčnej povahy, ktorý nezasahuje do pôsobnosti iných orgánov verejnej moci a ani z neho nevyplývajú týmto orgánom nijaké úlohy. Materiál nezakladá nároky na dodatočné výdaje zo štátneho rozpočtu a nemá vplyv na zamestnanosť.